Χρονολογιο Βιου Και Εργου Του Μανολη Αναγνωστακη

**1925** Γεννιέται στη Θεσσαλονίκη, στις 9 Μαρτίου. Πατέρας του ο Ανέστης και μητέρα του η Ευαγγελία (το γένος Κασιμάτη). Αδελφές του η μεγαλύτερή του Μαρία και η νεότερή του Λούλα, θεατρική συγγραφέας.

**1941** Δημοσιεύεται στις 16 Ιανουαρίου στην εφημερίδα *Νέος Κόσμος* με την υπογραφή «Εμ. Αναγνωστάκης, Μαθητής – Θεσσαλονίκη» το ποίημά του «Μολών Λαβέ».

**1942** Ολοκληρώνει τις γυμνασιακές του σπουδές στο Πειραματικό Σχολείο του Πανεπιστημίου Θεσσαλονίκης (1936-1942).

Δημοσιεύεται στο περιοδικό *Πειραϊκά Γράμματα* το ποίημά του «1870-1942».

Εγγράφεται στη Φυσικομαθηματική Σχολή του Α.Π.Θ.

Συμμετέχει στην Ενιαία Πανελλαδική Οργάνωση Νέων (Ε.Π.Ο.Ν.).

**1943** Μετεγγράφεται στην Ιατρική Σχολή του Α.Π.Θ.

Οργανώνεται στην ΕΠΟΝ. Για την αντιστασιακή του δράση φυλακίζεται από τους Γερμανούς στο στρατόπεδο «Παύλος Μελάς».

**1944** Αναλαμβάνει αρχισυντάκτης του φοιτητικού περιοδικού *Ξεκίνημα* (Φεβρ.-Νοέμ. 1944).

**1945** Αναλαμβάνει υπεύθυνος για τη λογοτεχνική ύλη του περιοδικού *Ο Φοιτητής* (Μάρτ.-Ιούν. 1945).

Τυπώνεται στη Θεσσαλονίκη (εκτός εμπορίου) η ποιητική συλλογή *Εποχές*.

**1946** Διαγράφεται από το Κ.Κ.Ε.

**1948** Εκδίδονται στη Θεσσαλονίκη, σε μετάφραση Μ. Αναγνωστάκη – Κλ. Κύρου, *Δύο* *Ωδές* του F.G. Lorca.

Συλλαμβάνεται στις 14 Αυγούστου μαζί με άλλα μέλη της Ε.Π.Ο.Ν. και φυλακίζεται στο Επταπύργιο (Γεντί Κουλέ).

Τυπώνεται στις Σέρρες (εκτός εμπορίου) η ποιητική συλλογή *Εποχές 2* (με τη συνδρομή του φίλου του ποιητή Γιώργου Καφταντζή, 1920-1998).

**1949** Καταδικάζεται από το Στρατοδικείο σε θάνατο. Δεν επικαλέστηκε τη διαγραφή του από το Κ.Κ.Ε.

**1950** Αποφυλακίζεται στις 22 Δεκεμβρίου.

**1951** Τυπώνεται στη Θεσσαλονίκη (εκτός εμπορίου) η ποιητική συλλογή *Εποχές 3*.

**1952** Αποφοιτά από την Ιατρική Σχολή.

Αποκτά την ιατρική του ειδικότητα στην Αθήνα.

**1953** Στρατιωτική θητεία.

**1954** Τυπώνεται στην Αθήνα (εκτός εμπορίου) η ποιητική συλλογή *Η Συνέχεια*.

**1956** Τυπώνονται στην Αθήνα *Τα Ποιήματα (1941-1956),* στα οποία ενσωματώνεται και η νέα συλλογή *Συνέχεια 2.*

Παντρεύεται τη Νόρα Βαρβέρη (1925-2013), κριτικό λογοτεχνίας και μεταφράστρια.

Μεταβαίνει στη Βιέννη για ειδίκευση στην ακτινολογία.

**1957** Μετεκπαιδεύεται στη Σουηδία. Επιστρέφει στη Θεσσαλονίκη και ασκεί το επάγγελμα του ακτινολόγου.

Γεννιέται ο γιος του Ανέστης.

**1959** Εκδίδει στη Θεσσαλονίκη το περιοδικό *Κριτική* (1959-1961).

**1962** Τυπώνεται στη Θεσσαλονίκη η ποιητική συλλογή *Συνέχεια, 3*.

**1965** Τυπώνεται στη Θεσσαλονίκη από τις Α.Σ.Ε το βιβλίο του *Υπέρ και Κατά. Σημειώσεις Κριτικής*.

Διορίζεται μέλος της Καλλιτεχνικής Επιτροπής του Κρατικού Θεάτρου Βορείου Ελλάδος.

**1966** Συνεργάζεται τακτικά με την εφημερίδα της Θεσσαλονίκης *Μακεδονική Ώρα* (1966-1967).

**1967** Απολύεται από το ΑΧΕΠΑ όπου εργαζόταν.

**1968** Συντάσσεται με το Κ.Κ.Ε. Εσωτερικού.

**1969** Κυκλοφορεί σε δαχτυλογραφημένα και περιορισμένα αντίτυπα το *Περιθώριο ’68-’69*.

**1970** Εκδίδεται ο συλλογικός τόμος *Δεκαοχτώ Κείμενα* στον οποίο δημοσιεύονται 12 από τα 13 ποιήματα της συλλογής *Ο Στόχος*.

Συμμετέχει ως συνέταιρος στο βιβλιοπωλείο «Βιβλιοθήκη», όπου σύχναζαν πολλοί πνευματικοί άνθρωποι της πόλης.

**1971** Τυπώνονται *Τα* *Ποιήματα 1941-1971*.

**1972** Εκθέτει μαζί με τον Κλείτο Κύρου έργα κολάζ στην γκαλερί της Θεσσαλονίκης «Ζ. Μ.».

**1973** Εντάσσεται στην εκδοτική ομάδα του περιοδικού *Η Συνέχεια* (Μάρτ.-Οκτ. 1973).

**1974** Επιστρατεύεται (τουρκική εισβολή στην Κύπρο).

Υποβάλλει υποψηφιότητα για βουλευτής με την Ενωμένη Αριστερά.

**1975** Συνεργάζεται τακτικά (1975-1991) με την εφημερίδα *Η Αυγή*.

Κυκλοφορούν οι «Μπαλάντες» του Θεοδωράκη.

**1977** Ηχογραφείται και κυκλοφορεί ο δίσκος *Ο Μανόλης Αναγνωστάκης διαβάζει Αναγνωστάκη*.

Υποβάλλει υποψηφιότητα για βουλευτής με τη Συμμαχία Προοδευτικών και Αριστερών Δυνάμεων.

**1978** Εγκαθίσταται οικογενειακά στην Αθήνα, μετά τους σεισμούς της Θεσσαλονίκης.

Τυπώνεται ο τόμος *Αντιδογματικά. Άρθρα και σημειώματα (1946-1977)*.

Συμμετέχει στο 9ο Συνέδριο του Κ.Κ. Ισπανίας.

**1979** Τυπώνεται *Το Περιθώριο ’68-’69*.

Μεταφράζονται ποιήματά του στα σουηδικά.

**1980** Τυπώνεται το βιβλίο Μανούσος Φάσσης, *Παιδική Μούσα (Τραγούδια για την προσχολική και σχολική ηλικία),* Αθήνα: Αμοργός, 1980.

Μεταφράζεται στα αγγλικά από τον Kimon Friar *Ο Στόχος*.

Συμμετέχει σε κομματική αποστολή του Κ.Κ.Ε. Εσωτερικού στην Κίνα.

Πραγματοποιεί διαλέξεις στη Σουηδία, μετά από πρόσκληση της σουηδικής Ομοσπονδίας Ελληνικών Συλλόγων και Κοινοτήτων.

**1981** Υποψήφιος βουλευτής Θεσσαλονίκης του Κ.Κ.Ε. Εσωτερικού.

**1983** Τυπώνεται το *ΥΓ.* (εκτός εμπορίου).

Παρουσιάζονται η ζωή και το έργο του στη σειρά εκπομπών του Λάκη Παπαστάθη «Παρασκήνιο».

**1984** Υποβάλλει υποψηφιότητα για ευρωβουλευτής με το Κ.Κ.Ε. Εσωτερικού.

**1985** Τυπώνεται ο τόμος *Τα* *Συμπληρωματικά. Σημειώσεις κριτικής*.

**1986** Τιμάται με το Α΄ Κρατικό Βραβείο Ποίησης.

Τυπώνεται το βιβλίο Μανούσος Φάσσης, *Ο Κατήφορος. Μπαλάντα*.

**1987** Τυπώνεται το βιβλίο *Ο ποιητής Μανούσος Φάσσης. Η ζωή και το έργο του. Μια πρώτη απόπειρα κριτικής προσέγγισης. Δοκιμιακό σχεδίασμα του Μανόλη Αναγνωστάκη*.

Μεταφράζονται ποιήματά του στα γερμανικά.

Αναλαμβάνει (1987-1991) την επιμέλεια της σειράς «H Πεζογραφική μας Παράδοση» (εκδ. «Nεφέλη»).

**1990** Τυπώνεται η ανθολογία 32 παραδοσιακών ποιητών με τίτλο *Η χαμηλή φωνή. Τα λυρικά μιας περασμένης εποχής στους παλιούς ρυθμούς*.

**1992** Τυπώνεται το *ΥΓ.*

Διαβάζει ποιήματά του στη σειρά του Γιάννη Σμαραγδή *Η δε πόλις ελάλησεν Θεσσαλονίκη*.

**1994** Μεταφράζονται *Τα Ποιήματα 1941-1971* στα γαλλικά.

**1995** Τιμάται από τον Πρόεδρο της Ελληνικής Δημοκρατίας κ. Κωστή Στεφανόπουλο με το παράσημο του Ταξιάρχη του Τάγματος του Φοίνικος.

**1996** Τυπώνεται από τις εκδόσεις «Χειροκίνητο» *Ο* Στόχ*ος*,με δύο ξυλογραφίες του χαράκτη Γιάννη Στεφανάκη.

Μεταφράζονται *Τα Ποιήματα 1941-1971* στα ισπανικά

**1997** Ανακηρύσσεται από το Α.Π.Θ. Επίτιμος Διδάκτωρ της Φιλοσοφικής Σχολής.

**2001** Του απονέμεται το βραβείο Ιδρύματος Κώστα και Ελένης Ουράνη της Ακαδημίας Αθηνών.

**2002** Του απονέμεται το Μεγάλο Κρατικό Βραβείο Λογοτεχνίας για το σύνολο του έργου του.

**2005** Πεθαίνει στις 23 Ιουνίου.